ХъыбарегъащIэ IуэхущIапIэхэм топсэлъыхь
КъБР-м и Жылагъуэ палатэм и зэIущIэм дыгъуасэ щытепсэлъыхьащ «2009 — 2018 гъэхэм тещIыхьауэ Урысей Федерацэм телерадио Iуэхум зыщегъэужьыным теухуауэ» федеральнэ программэ хэхам хыхьэу, Къэбэрдей-Балъкъэрым и телевиденэр бжыгъэ къэгъэлъэгъуэкIэм хуэкIуэн папщIэ ящIэм, республикэм и хъыбарегъащIэ IэнатIэхэм я лэжьыгъэр зыхуэдэм, нэгъуэщIхэми.
«КъБР-Медиа» къэрал IуэхущIапIэми унафэщIым и къуэдзэ Дзыгъул МуIэед къыщыпсалъэм къыхигъэщащ ди телевиденэр бжыгъэ къэгъэлъэгъуэкIэм щытехьэну пIалъэр 2018 гъэм и япэ мазищыр зэрыарар. АпщIондэху Iэмэпсымэхэр къэщэхуным, гъэувыным, лэжьакIуэхэр абыхэм хуегъэджэным и Iуэху зэрахуэнущ. Апхуэдэуи щIыпIэ телевиденэм зегъэужьыным хиубыдэу, 2018 гъэм и япэ илъэс ныкъуэм ар сыхьэт 24-кIэ лажьэу зэтраухуэну я мурадщ.
КъБР-м и хъыбарегъащIэ IэнатIэхэм я лэжьыгъэм теухуауэ зэIущIэм къыщыпсэлъащ КъБР-м и Жылагъуэ палатэм щэнхабзэмрэ, СМИ-мрэ я къудамэм и унафэщI, Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м и Жылагъуэ палатэм и унафэщIым и къуэдзэ, «Заман» газетым и редактор нэхъыщхьэ Аттаев Жэмал сымэ. Абыхэм я псалъэм къыхагъэщащ республикэ газетхэмрэ журналхэмрэ, радиомрэ телевиденэмрэ, «Эльбрус» тхылъ тедзапIэр зы IуэхущIапIэу зэрызэхагъэхьэжам и фIагъ зэрамылъагъур икIи абы теухуа я Iуэху еплъыкIэхэр зэIущIэм щызэпкърахащ.
КъБР-м и Жылагъуэ палатэм хэтхэм зэдэарэзыуэ унафэ ящIащ КъБР-м и Жылагъуэ палатэм и ЩIыхь тхылъыр IуэхущIапIэм и аппаратым кадр лэжьыгъэмкIэ и къудамэм и унафэщI ТIэш ФатIимэ иратыну.
БАГЪЭТЫР Луизэ.
